
Text rozhodnutia
Súd: Krajský súd Nitra Spisová značka: 23Sa/9/2020 Identifikačné číslo súdneho spisu: 4020200061 Dátum vydania rozhodnutia: 21. 09. 2020 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2020:4020200061.2 ROZSUDOK V MENE SLOVENSKEJ REPUBLIKY Krajský súd v Nitre v právnej veci žalobcu: U. F., bytom W., A., zastúpená R.. Martinom Kanásom, advokátom, so sídlom Advokátska kancelária Nitra, Školská 3, proti žalovanému: Sociálna poisťovňa, ústredie v Bratislave, Ul. 29. augusta 8, Bratislava, o preskúmanie zákonnosti rozhodnutia č. XXX XXX XXXX X zo dňa XX. XX. XXXX, sudkyňou JUDr. Danou Kálnayovou, takto r o z h o d o l : Krajský súd žalobu zamieta. Krajský súd žalovanej nepriznáva náhradu trov konania. o d ô v o d n e n i e : I. 1. Rozhodnutím žalovanej č. XXX XXX XXXX 0 zo dňa 22. 10. 2019 podľa § 218 ods. 2 zákona č. 461/2003 Z. z. o sociálnom poistení tak, že rozhodnutie prvostupňového správneho orgánu o zamietnutí žiadosti o invalidný dôchodok č. XXX XXX XXXX X zo dňa 18. 10. 2016 potvrdil a odvolanie žalobkyne v celom rozsahu zamietol. 2. Prvostupňový správny orgán rozhodnutím č. XXX XXX XXXX X zo dňa 18. 10. 2016 zamietol žiadosť žalobkyne o invalidný dôchodok, pretože nezískala potrebný počet rokov dôchodkového poistenia pre vznik nároku na invalidný dôchodok. Za invalidnú bola uznaná z dôvodu, že má pokles schopnosti vykonávať zárobkovú činnosť o 50 % v porovnaní so zdravou fyzickou osobou a potrebný počet rokov dôchodkového poistenia na vznik nároku na invalidný dôchodok vo veku poistenca nad 34 rokov do 40 rokov je najmenej 8 rokov a zisťuje sa z obdobia pred vznikom invalidity. Pred vznikom invalidity, t.j. 03. 08. 2016 získala žalobkyňa 1537 dní obdobia dôchodkového poistenia, čo je 4 roky a 77 dní dôchodkového poistenia, čím nesplnila podmienku potrebného počtu rokov obdobia dôchodkového poistenia na vznik nároku na invalidný dôchodok. II. 3. Žalobkyňa voči rozhodnutiu včas podala voči rozhodnutiu zákonom stanovenej lehote odvolanie, v ktorom uviedla, že rozhodnutie je nezrozumiteľné, zmätočné a vychádza z nesprávneho posúdenia veci a ďalej uviedla, že sporný zostáva dátum vzniku invalidity. Právny zástupca žalobkyne uviedol, že žalobkyňa splnila podmienky nároku na výplatu invalidného dôchodku podľa zákona účinného v čase vzniku invalidity, t.j. podľa zákona č. 100/1988 Zb. o sociálnom zabezpečení v znení neskorších predpisov a nie až uplatnením nároku na invalidný dôchodok, t.j. spísaním žiadosti o invalidný dôchodok. 4. Žalovaný správny orgán ako odvolací orgán preskúmal spisovú dokumentáciu a vzhľadom na záver posudkového lekára ústredia so sídlom v Nitre, ktorý preskúmal zdravotný stav žalobkyne, posúdil jej odvolacie námietky a napadnuté rozhodnutie č. 815 601 6781 0 zo dňa 18. 10. 2016 potvrdil. 5. Proti rozhodnutiu generálneho riaditeľa podala žalobkyňa správnu žalobu, v ktorej uvádzala, že od detstva chorá, jej zdravotný stav sa nemení, nezlepšuje, žalobkyňa nie je schopná sa o seba postarať. Je odkázaná na opateru a starostlivosť iných. 6. Krajský súd rozsudkom sp.zn. 23Sa/86/2017-42 zo dňa 11. 12. 2017 žalobu zamietol. 7. Proti rozsudku Krajského súdu v Nitre žalobkyňa v zákonnej lehote podala kasačnú sťažnosť z dôvodu, že súd rozhodol na základe nesprávneho právneho posúdenia veci. 8. O kasačnej sťažnosti žalobkyne rozhodol Najvyšší súd SR rozsudkom č. 1Sk/4/2018, zo dňa 21. 05. 2019, ktorým rozsudok Krajského súdu v Nitre sp.zn. 23Sa/86/2017-42 zo dňa 11. 12. 2017 zmenil a rozhodnutie žalovanej zo dňa 22. 05. 2017 zrušil a vrátil na ďalšie konanie. 9. Podľa názoru kasačného súdu, vzniknutý rozpor spočívajúci v stanovení dátumu vzniknutej invalidity u žalobkyni neposkytuje dostatočný záver o náležitom zistení skutkového stavu a naviac pochybností v tom smere vyvoláva najmä skutočnosť, že v zmysle správy z psychologického vyšetrenia zo dňa 12. 04. 1990 bola u žalobkyni diagnostikovaná ľahká mentálna retardácia, ku ktorej podľa prepúšťacej správy z hospitalizácie, kde bola hospitalizovaná na psychiatrickom oddelení od 24. 05. do 31. 05. 1995 sa následne pridružili poruchy správania. Posudkoví lekári potom stanovili vznik rozhodujúceho zdravotného postihnutia v mladosti vo veku 6-7 rokov. V tejto súvislosti posudkový lekár konštatoval, že žalobkyňa zaostávala na základnej škole, ktorú skončila v 4. ročníku. Tiež podľa predloženej zdravotnej dokumentácie bola IQ u žalobkyne stanovená na hodnotu 49. Napokon posudkový lekár ako aj žalovaná v preskúmavanom rozhodnutí konštatovala, že pre posúdenie podľa zákona č. 100/1988 Zb. nie sú splnené podmienky. Tu sa javí kasačnému súdu nepresvedčivým stanovenie vzniku invalidity od 25. 08. 2014, resp. bolo potrebné podrobnejšie zdôvodniť, či za daných okolností nie je dôvodný záver o skoršom vzniku stavu zodpovedajúcom invalidite, čo má nepochybne význam pri skúmaní splnenia podmienok vzniku nároku na vyplácanie dávky. 10. Kasačný súd v súvislosti s týmto poukázal, že z ustanovenia § 33 ods. 2 zákona č. 100/1988 Zb. jednoznačne vyplýva, že podmienka počtu rokov zamestnania sa nevyžaduje u takej fyzickej osoby, ktorá sa stala invalidnou pred dovŕšením veku, v ktorom sa končí povinná školská dochádzka. Je pritom nepochybné, že žalobkyni bolo postihnutie stanovené už v 6.-7. roku veku, čo vyplýva zo starších lekárskych správ a ako aj posudku posudkoch lekárov, ktoré túto skutočnosť konštatovali. 11. Kasačný súd zdôraznil, že vyčerpávajúce odôvodnenie rozhodnutia o invalidných dôchodkoch, ktoré závisia od posúdenia zdravotného stavu pre poistencov často výrazne určujú ich budúcu sociálnu stabilitu a životnú úroveň. V tejto súvislosti poukázal kasačný súd na svoje predchádzajúce rozhodnutia (č. 1So/111/2010, 1So/115/2010, 1So/8/2013), v ktorých tiež zdôrazňoval potrebu jasného odôvodnenia rozhodnutia v dávkových veciach sociálneho poistenia. 12. Z posudkov na záveroch, ktorých postavili správne orgány svoje skutkové zistenia však jednoznačne nevyplýva, akými úvahami sa v nadväznosti na zistené ochorenia správne orgány riadili pri určení miery poklesu schopnosti vykonávať zárobkovú činnosť a ako a prečo sa tieto úvahy premietli do vyslovených záverov. Z preskúmavaného rozhodnutia nie je zrejmé, z akých dôvodov nebolo možné posúdiť zdravotný stav žalobkyne podľa zákona č. 100/1988 Zb. Má za to, že žalovaná pochybila, keď sa vo svojich rozhodnutiach s touto skutočnosťou tak, aby nevyvolávala akékoľvek pochybnosti o správnosti určenia vzniku invalidity, prípadne možnej aplikácie § 33 ods. 2 zákona č. 100/1988 Zb. Z toho dôvodu zmenil rozsudok krajského súdu a rozhodnutie zrušil správnemu orgánu s tým, aby po komplexnom posúdení zdravotného stavu žalobkyne z hľadiska jej spôsobilosti vykonávať zárobkovú činnosť pri vydaní nového rozhodnutia odstránil vytýkané nedostatky tak, aby bolo zrozumiteľné, na základe akej úvahy a pri akom zohľadnení ktorých faktorov určil príslušnú mieru poklesu schopnosti vykonávať zárobkovú činnosť ako aj dátum vzniku invalidity (najmä s ohľadom na to, že u žalobkyni bol vznik rozhodujúceho zdravotného postihnutia stanovený vo veku 6-7 rokov, pričom ďalšie poruchy správania sa pridružili v roku 1995). 13. Žalovaný správny orgán preskúmavaným rozhodnutím zo dňa 29. 10. 2019 v súlade s právnym názorom Najvyššieho súdu SR preskúmal opätovne napadnuté rozhodnutie. Na základe právneho záveru vyplývajúceho z rozsudku Najvyššieho súdu SR č. 1Sk/4/2018-67 zo dňa 21. 05. 2019 bol opätovne posúdený zdravotný stav žalobkyne posúdený posudkovým lekárom sociálneho poistenia ústredia so sídlom v Nitre zo dňa 15. 10. 2019. V rámci objektivizácie zdravotného stavu žalobkyne bolo vyžiadané ORL vyšetrenie so zameraním na sluchovú poruchu, ktorým sa preukázala 100% strata sluchu podľa Fowlera, avšak vzhľadom na predpokladanú nemožnou spoluprácu z dôvodov duševnej poruchy je tento výsledok spochybnený. Duševný stav žalobkyne vyšetrila odborná lekárka psychiatrička tak, že aktuálne vyšetrenie dokumentuje, že žalobkyňa netrpela žiadnou závažnou duševnou poruchou. Po komplexnom hodnotení zdravotného stavu žalobkyne, vrátane dostupnej dokumentácie a aktuálneho klinického vyšetrenia je prakticky možné vylúčiť inú ako duševnú zaostalosť, ktorá je podmienená predovšetkým sociokultúrne. Čo sa týka údajného rozporu stanovenia dátumu vzniku invalidity žalobkyne, žalobkyňa bol uznaná za invalidnú od 25. 01. 2017 s mierou poklesu 50 % s dátumom vzniku invalidity 25. 08. 2014. Dôvodom bola ľahká mentálna retardácia s mierou poklesu 40 % so zvýšením o 10% za sluchovú poruchu. Na účely invalidity z mladosti sa občania narodení pred 01. 01. 1986 posudzujúc podľa predpisov platných k 31. 12. 2003 ak sa stali invalidnými pred dovŕšením veku, v ktorom sa končí povinná školská dochádzka. Zdravotný stav sa pritom posudzuje podľa § 29 ods. 3 zákona č. 100/1988 Zb. na účely § 33 ods. 2 zákona č. 100/1988 Zb. v znení neskorších predpisov. Ako to vyplýva zo zdravotnej dokumentácii žalobkyne, bola jej už v skorom detstve potvrdená určitá duševná porucha s rôznym hodnotením stupňa mentálnej retardácie. V žiadnom prípade však toto zdravotné postihnutie nepodmieňovalo svojou závažnosťou uznanie invalidity podľa zákona č. 100/1988 Zb. S účinnosťou zákona č. 461/2003 Z.z. od 01. 01. 2004 sa duševné poruchy a mentálna retardácia posudzujú podľa kapt. V. položky 6 písm. a/ až d/ prílohy č. 4 k zákonu č. 461/2003 Z.z. podľa závažnosti zdravotného postihnutia. Pre ľahkú mentálnu retardáciou prislúcha miera poklesu schopnosti vykonávať zárobkovú činnosť od 40 %-60 %, a to až do 01. 08. 2006. Miera poklesu schopnosti sa zisťuje jednak vyšetrením IQ (50-69) ale najmä klinickým, psychologickým a psychiatrickým vyšetrením. Žalobkyni boli v minulosti vydávané rôzne hodnoty IQ od 49-65. Avšak hodnota 49 bola spochybňovaná nedôveryhodnosťou, vzhľadom na nespoluprácu pri vyšetrovaní a prítomnosť rentových tendencií. Posudkoví lekári sa pri stanovení miery poklesu priklonili k IQ 62-65, čo je hranica pre najľahšiu formu mentálneho postihnutia a z toho dôvodu bola stanovená miera poklesu 40 %, čo je dolná hranica rozpätia. Táto skutočnosť svedčí o tom, že žalobkyňa nie je a nikdy nebola invalidná pre duševné zdravotné postihnutie, ani v zmysle § 71 ods. 1 zákona č. 461/2003 Z.z. na účely § 70 ods. 2 zákona č. 461/2003 Z.z. V r. 2014 bola žalobkyňa operovaná na nezhubný nádor na ľavom uchu, po ktorom pretrváva mierna sluchová porucha a ľahká paréza lícneho nervu vľavo. Pri posudzovaní súčasnej žiadosti o invalidný dôchodok posudkoví lekári zohľadnili aj toto zdravotné postihnutie a navýšili základnú mieru poklesu schopnosti vykonávať zárobkovú činnosť 40 % pre mentálnu retardáciu o 10 % pre sluchovú poruchu na výslednú mieru 50 % od 25. 08. 2014, t.j. od preukázania sluchovej poruchy. Posudkový lekár po opätovnom posúdení zdravotného stavu žalobkyne vyhodnotil jej zdravotný stav a určil že žalobkyňa je k 25. 08. 2014 naďalej invalidná podľa § 71 ods. 1 na účely § 70 ods. 1 zákona č. 461/2003 Z.z. Invalidita podľa zákona č. 100/1988 Zb. nevznikla. Žalobkyňa splnila medicínsku podmienku nároku na invalidný dôchodok, avšak nesplnila druhú podmienku, a to potrebný počet rokov obdobia dôchodkového poistenia. 14. Podľa § 72 ods. 1 písm. d/ zákona č. 461/2003 Z.z. je potrebný počet rokov obdobia dôchodkového poistenia na vznik nároku na invalidný dôchodok poistenca vo veku nad 28 rokov do 34 rokov najmenej 5 rokov a zisťuje sa z obdobia pred vznikom invalidity. Pred vznikom invalidity, t.j. pred 25. 08. 2014 žalobkyňa získala 1537 dní obdobia dôchodkového poistenia, čo sú 4 roky a 77 dní obdobia dôchodkového poistenia. Žalobkyňa teda nesplnila podmienku potrebného počtu rokov dôchodkového poistenia na vznik nároku na invalidný dôchodok, a preto jej žiadosť bola zamietnutá. 15. Podľa § 255 ods. 1 zákona č. 461/2003 Z.z. sa za obdobie dôchodkového poistenia považuje aj zamestnanie a náhradná doba získané pred 01. 01. 2004 podľa zákona č. 100/1988 Zb. v znení neskorších predpisov. 16. Do zamestnania na dôchodkové účely sa započíta aj - v období pred 01. 01. 2001 doba vedenia v evidencii nezamestnaných a - v období od 01. 01. 2001 do 31. 12. 2003 doba vyplácania podpory v nezamestnanosti. Pretože obdobie od 01. 01. 2001 do 02. 02. 2001 trvalo v období po 31. 12. 2000 a počas neho nebola účastníčke konania vyplácaná podpora v nezamestnanosti, uvedené obdobie nemožno považovať za náhradnú dobu ani za obdobie dôchodkového poistenia. Nakoľko žalobkyňa ku dňu vzniku invalidity, t.j. 25. 08. 2014 získala len 4 roky a 77 dní a nie 5 rokov, ako to vyžaduje zákon, nesplnila podmienku získania potrebného počtu rokov dôchodkového poistenia stanovenú v § 72 ods. 1 písm. d/ zákona č. 461/2003 Z.z. bola jej žiadosť o priznanie invalidného dôchodku zamietnutá správne. III. 17. Žalobkyňa podala voči druhostupňovému rozhodnutiu žalovaného žalobu, v ktorej opätovne namietala nesprávnosť rozhodnutia žalovaného, pretože žalovaná žiadnym spôsobom nezdôvodnila, prečo nie je rozhodujúci dátum vzniku rozhodný čas vo veku 6-7 rokov, napriek skutočnosti, že žalobkyni bol preukázaný zdravotný stav už v mladosti vo forme mentálnej retardácie. Z odôvodnenia rozhodnutia vyplynulo, že zákon č. 100/1988 nepoznal formu invalidného dôchodku z dôvodu mentálnej retardácie a mentálna retardácia bola zavedená do zákonných podmienok až od 01. 08. 2006. Ďalším argumentom, podľa ktorého bola žalobkyňa operovaná na nezhubný nádor v ľavom uchu, po ktorom pretrváva mierne sluchová porucha a ľahká paréza lícneho nervu vľavo, napriek skutočnosti, že v inom odseku žalovaná uvádza, že žalobkyňa má poškodenie sluchu 100%, čo znovu vyznieva zmätočne. Má za to, že sa stala invalidnou pred dovŕšením veku, v ktorom sa končí povinná školská dochádzka, pretože zdravotná porucha jej bola preukázaná vo veku 6-7 rokov a nárok na výplatu jej vznikol podaním žiadosti o priznanie dávky. Má za to, že splnila všetky podmienky pre priznanie a výplatu invalidného dôchodku z mladosti podľa zákona č,. 100/1988 Zb. Nie je rozhodujúce , či si žalobkyňa uplatnila svoj nárok až za účinnosti nového zákona, podstatné je, podľa ktorého zákona je potrebné= posudzovať nárok na invalidný dôchodok. IV. 18. Žalovaná vo svojom písomnom vyjadrení zo dňa 27. 05. 2020 uviedla, že napadnutým rozhodnutím žalovaný správny orgán posúdil opätovne zdravotný stav žalobkyne z hľadiska jej spôsobilosti vykonávať zárobkovú činnosť ako aj určenie dátumu vzniku invalidity s ohľadom na to, či u žalobkyni nevzniklo rozhodujúce zdravotné postihnutie vo veku 6-7 rokov. Posudkový lekár sociálneho poistenia ústredia so sídlom v Nitre dňa 15. 10. 2019 opätovne posúdil zdravotný stav žalobkyne na základe predložených lekárskych správ a diagnostických záverov odborných lekárov ako aj vlastného vyšetrenia zdravotného stavu žalobkyne určil, že žalobkyňa je ku dňa 25. 08. 2014 naďalej invalidná podľa § 71 ods. 1 na účely § 70 ods. 1 zákona č. 461/2003 Z.z. v znení neskorších predpisov. Invalidita podľa zákona č. 100/1988 nevznikla. Žalovaná žiadala žalobu ako nedôvodnú zamietnuť. V. 19. Krajský súd ako správny súd preskúmal napadnuté rozhodnutie žalovaného v rozsahu a z dôvodov uvedených v žalobe žalobkyňou prejednal bez pojednávania a podľa § 190 SSP dospel k záveru, že žaloba nie je dôvodná, a preto rozsudkom žalobu žalobkyne zamietol. 20. Po vyhodnotení závažnosti dôvodov žaloby vo vzťahu k napadnutému rozhodnutiu správneho orgánu ako aj k obsahu pripojeného spisu žalovaného správny súd konštatoval, že nezistil dôvod, že by sa žalovaný odchýlil od logických argumentov a relevantných právnych záverov so správnou citáciou dotknutých právnych noriem, obsiahnutých v odôvodnení napadnutého rozhodnutia žalovaného, ktoré vytvárajú dostatočné právne východiská pre správnosť napadnutého výroku rozhodnutia. 21. Žalobkyňa si požiadala žiadosťou zo dňa 13. 09. 2017 o invalidný dôchodok od 31. 03. 2016. Po podaní žiadosti bol posúdený jej zdravotný stav prvostupňovým posudkovým lekárom v Nitre dňa 13. 09. 2016, ktorý za rozhodujúce zdravotné postihnutie určil mentálnu retardáciu ľahkého stupňa podľa kapt. V, položka 6, písm. a/, kde určil mieru poklesu 40 % a zvýšil percentuálnu mieru o 10 % za ostatné zdravotné postihnutia. Žalobkyňa je liečená od r. 1995 pre poruchy správania s následným pitiatickým obrazom s diagnostickým záverom reaktívny anxiozny stav u mentálnej retardácii. Potom bola vyšetrená až v r. 2016, kedy bolo vyžiadané vyšetrenie klinickým psychológom, ktorý záveroval žalobkyňu ako osobnostnú štruktúru premorbídne simplexnú, emocionálne nezrelú s instabilitou reagovania s anxioznymi a infantilnými rysmi, defektnou mentálnou kapacitou dosahovaná úroveň intelektových schopností je v pásme mentálnej retardácie ľahkého stupňa, IQ v rozsahu 62-65. V auguste 2014 bola vykonaná operácia Schwanomu n.VIII. vľavo s reziduálnym postihnutím. Na základe zdravotného stavu posudkový lekár určil mieru poklesu 50 %, aj s navýšením. Dátum vzniku invalidity určil dňom psychologického vyšetrenia, t.j. 03. 08. 2016. Žalobkyňa však nesplnila druhú podmienku ustanovenia § 70 ods. 1 zákona č. 461/2003 Z.z., podľa ktorého nárok na invalidný dôchodok vzniká, ak poistenec sa stal invalidným, získal potrebný počet rokov obdobia dôchodkového poistenia, čo v danom prípade žalobkyňa nezískala. Ku dňu vzniku invalidity k 25. 08. 2014 získala iba 1537 dní, čo je 4 roky a 77 dní obdobia dôchodkového poistenia, vzhľadom na jej vek nad 28 do 34 rokov je potrebný počet rokov dôchodkového poistenia najmenej 5 rokov. 22. Po zrušení rozhodnutia žalovaný správny orgán doplnil dokazovanie v smere naznačenom Najvyšším súdom SR v rozsudku č. 1Sk/4/2018 zo dňa 21. 05. 2019. 23. Posudkový lekár sociálnej poisťovne ústredia so sídlom v Nitre preskúmal opätovne zdravotný stav žalobkyne dňa 15. 10. 2019, za prítomnosti psychiatra MUDr. Lívie Katonovej ako aj oboznámením sa lekárskymi nálezmi, ktoré sa nachádzajú v posudkovom spise. U žalobkyni sa jedná o mentálnu retardáciou ľahkého stupňa s poruchou správania, stav po operácii Schwanomu n. 8 vľavo hluchota ľavého ucha. Za rozhodujúce zdravotné postihnutie určil mentálnu retardáciou ľahkého stupňa s poruchou správania podľa kapt. V položka 6 písm. a/, kde určil mieru poklesu schopnosti vykonávať zárobkovú činnosť 40 % a za stav po operácii Schwanomu n. 8 vľavo v r. 2014 zvýšil percentuálnu mieru o 10 % podľa kapt. VII., odd. B, písm. c/ s prirovnaním. V rámci objektivizácie zdravotného stavu bolo vyžiadané aktuálne ORL vyšetrenie so zameraním sa na sluchovú poruchu. Výsledok vyšetrenia, ktorý preukázal 100% stratu sluchu podľa Fowlera, je však pochybný, vzhľadom na predpokladanú nemožnú spoluprácu žalobkyne z dôvodu duševnej poruchy. Duševný stav žalobkyne vyšetrila u posudkového lekára prítomná psychiatrička s tým, že verbálny kontakt nadviazateľný nie je, čo je jednoznačne účelovou vôľou a chcením riadené. Pokus o verbálny kontakt bol neúspešný s taktiež účelovo riadeným brachiálnymi hostilne rezonantnými pohybmi. Psychiatrické vyšetrenie je pre aktívny negativizmus nevykonateľné. Psychiatrička suponuje až takmer s istotou, že sa jedná o primitívnu účelovú simuláciu duševného ochorenia. Po komplexnom zhodnotení, vrátane dostupnej dokumentácie a aktuálneho klinického vyšetrenia je prakticky možné vylúčiť inú ako ľahkú duševnú zaostalosť, ktorá je podmienená predovšetkým sociokultúrne. Čo sa týka rozporu stanovení dátumu vzniku invalidity žalobkyne, ako aj diagnóz jej ochorenia posudkový lekár uviedol, že táto bola uznaná dňa 25. 01. 2017 za invalidnú s mierou poklesu 50 % s dátumom vzniku od 25. 08. 2014. Dôvodom bola ľahká mentálna retardácia s mierou poklesu 40 % so zvýšením o 10 % na sluchovú poruchu. Na účely invalidity z mladosti sa občania narodení pred 01. 01. 1986 posudzujú podľa predpisov platných do 31. 12. 2003 ak sa stali invalidnými pred dovŕšením veku, v ktorom sa končí povinná školská dochádzka. Zdravotný stav sa posudzuje podľa § 29 ods. 3 zákona č. 100/1988 Zb. na účely § 33 ods. 2 toho istého zákona v znení neskorších predpisov. Ako to vyplýva z dokumentácie žalobkyne, duševná porucha bola potvrdená už v skorom detstve, avšak s rôznym hodnotením stupňa mentálnej retardácie. V žiadnom prípade však toto ochorenie nepodmieňovalo svojou závažnosťou uznanie invalidity podľa zákona č. 100/1988 Zb. Účinnosťou zákona č. 461/2003 Z.z. od 01. 01. 2004 sa duševné poruchy a mentálna retardácia posudzuje podľa kapt. V. položka 6 písm. a/ až d/, podľa závažnosti postihnutia. Pre ľahkú mentálnu retardáciu prislúcha miera poklesu od 40 - 60 rokov, a to, až od 01. 07. 2006. Miera poklesu sa zisťuje jednak vyšetrením IQ (od 50-69), ale najmä klinickým, psychologickým a psychiatrickým vyšetrením. U žalobkyni boli v minulosti rôzne hodnoty IQ od 49-65. Hodnota 49 však bola spochybňovaná nedôveryhodnosťou, vzhľadom na nespoluprácu pri vyšetrovaní a prítomnosť rentových tendencií. Posudkoví lekári sa pri stanovení miery poklesu priklonili k IQ 62-65, čo je hranica pre najľahšiu formu mentálneho postihnutia a z toho dôvodu bola stanovená miera poklesu 40 %, čo je dolná hranica rozpätia. Táto skutočnosť svedčí o tom, že posudzovaná nie je a ani nikdy nebola invalidná pre duševné ochorenie ani v zmysle zákona č. 461/2003 Z.z. § 71 ods. 1 na účely § 70 ods. 2. Žalobkyňa bola v r. 2014 operovaná pre nezhubný nádor na ľavom uchu, po ktorom pretrváva mierna sluchová porucha a ľahká parézia lícneho nervu vľavo. Pri posudzovaní súčasnej žiadosti o invalidný dôchodok posudkoví lekári zohľadnili i toto ochorenie a zvýšili mieru poklesu schopnosti vykonávať zárobkovú činnosť o 10 % pre sluchovú poruchu na celkovú mieru 50 % od 25. 08. 2014, t.j. od preukázania sluchovej poruchy, a tento stav trvá aj v súčasnosti. Žalobkyňa môže vykonávať prácu len v prostredí bez fyzickej a psychické náročnosti, pomocné práce, preto nie je invalidná podľa § 29 ods. 3 zákona č. 100/1988 Zb. v znení zákona NS SR č. 194/1994 Z.z. a zákona č. 107/1999 Z.z. na účely § 33 ods. 2 zákona č. 100/1988 Zb. v znení zákona č. 235/1992 Zb., lebo je schopná vykonávať sústavné zamestnanie aj bez potreby zabezpečenia celkom mimoriadnych podmienok. Nie je ani čiastočne invalidná podľa § 37 ods. 2 zákona č. 100/1988 Zb. v znení zákona č. 194/1994 Z.z., lebo jej telesné a duševné schopnosti sú dostatočné na vykonávanie sústavného zamestnania bez osobitne uľahčených pracovných podmienok a nemá značne sťažené všeobecné podmienky. Nie je invalidná podľa § 71 ods. 1 na účely § 70 ods. 2 zákona č. 461/2003 Z.z. o sociálnom poistení v znení neskorších predpisov, lebo v čase vzniku invalidity nespĺňala podmienku nezaopatrenosti. Je invalidná podľa § 71 ods. 1 zákona č. 461/2003 Z.z. o sociálnom poistení v znení neskorších predpisov, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou s mierou poklesu 50 %. 24. Správny súd považoval preskúmavané rozhodnutie žalovaného za vydané v súlade so zákonom o sociálnom poistení ako aj prílohou č. 4 k zákonu. 25. Žalovaný sa s námietkami žalobkyne vysporiadal a posudkový lekár vo svojom posudku jasne zdôvodnil na základe vyšetrenia žalobkyne psychiatričkou z akého dôvodu nemôže byť uznaná invalidnou z mladosti podľa zákona č. 100/1988 Zb. a ani invalidná podľa § 71 ods. 1 na účely § 70 ods. 2 zákona č. 461/2003 Z.z. o sociálnom poistení, lebo v čase vzniku invalidity nespĺňala podmienku nezaopatrenosti. 26. Činnosť posudkových lekárov spočíva v náležitom a objektívnom a nestrannom zistení a posúdení zdravotného stavu žalobkyne, a to na základe vyšetrenia žalobkyne posudkovým lekárom a doloženej zdravotnej dokumentácie ako aj lekárskych správ a záverov odborných lekárov. Posudok posudkového lekára podľa správneho súdu je úplný a presvedčivý, tento jasne s v posudku uviedol, z akých dôvodov nie je žalobkyňa invalidná z mladosti podľa zákona č. 100/1988 Zb. 27. Čo sa týka dátumu vzniku invalidity, táto bola stanovená posudkovým lekárom od 25. 08. 2014, t.j. od preukázania sluchovej poruchy žalobkyne, pretože až od tohto dátumu získala mieru poklesu 50 %, teda že je invalidná podľa § 71 ods. 1 zákona č. 461/2003 Z.z., teda splnila podmienku pre priznanie invalidného dôchodku z medicínskeho hľadiska, avšak nesplnila nárok na invalidný dôchodok, vzhľadom na to, že pred vznikom invalidity, t.j. pred 25. 08. 2014, nemala potrebný počet rokov dôchodkového poistenia, ako to vyžaduje zákon, teda 5 rokov, ale len 4 rokov a 77 dní, preto jej žiadosť bola opätovne zamietnutá. 28. Správny súd vykonaným dokazovaním nezistil žiadny relevantný dôvod, pre ktoré by malo byť rozhodnutie žalovaného orgánu zrušené, a preto žalobu ako nedôvodnú podľa § 199 SSP zamietol. Žalobkyňa nepreukázala žiadnym relevantným spôsobom ďalšiu dobu poistenia, ktorá by jej mala byť započítaná. Nárok na invalidný dôchodok z mladosti, žalobkyňa nesplnila, pretože v čase vzniku invalidity nebola nezaopatrenou osobou. 29. Správny súd o trovách konania rozhodol podľa § 168 SSP tak, že žalovanej nepriznal náhradu trov konania, pretože jej žiadne trovy nevznikli. Poučenie: Proti rozhodnutiu správneho súdu nie je prípustný opravný prostriedok, ak tento zákon neustanovuje inak (§ 133, ods. 2 SSP). Proti každému právoplatnému rozhodnutiu krajského súdu je prípustná kasačná sťažnosť, ak zákon neustanovuje inak (§ 439, ods. 1, 2, 3 SSP). Kasačnú sťažnosť možno odôvodniť len dôvodmi uvedenými v § 440, ods. 1, 2 SSP. Kasačnú sťažnosť môže podať účastník konania, ak bolo rozhodnuté v jeho neprospech v lehote 1 mesiaca, od doručenia rozhodnutia krajského súdu, subjektu oprávnenému na jej podanie, ak nie je ustanovené inak. Lehota na podanie kasačnej sťažnosti je 30 dní od doručenia rozhodnutia krajského súdu v prípadoch uvedených v § 145 ods. 2 SSP. Zmeškanie lehoty nemožno odpustiť. Kasačná sťažnosť sa podáva na krajskom súde, ktorý napadnuté rozhodnutie vydal. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé v akom rozsahu a z akých dôvodov podľa § 440 sa podáva (ďalej len sťažnostné body), návrh výroku rozhodnutia (sťažnostný návrh), pričom sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom (§ 449, ods. 1). Tieto povinnosti neplatia, ak ide o konania o správnej žalobe v sociálnych veciach (§ 6, ods. 2, písm. c/).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2020:4020200061.2 (dáta aktuálne k 13. 11. 2026). Záväzné je znenie zverejnené súdom.




